b'\n_START_ARTICLE_\nMeritaNordbanken\n_START_PARAGRAPH_\nMeritaNordbanken oli suomalaisen Merita Pankin ja ruotsalaisen Nordbankenin yhdistymisest\xc3\xa4 syntynyt pohjoismainen pankkikonserni. MeritaNordbanken syntyi vuonna 1997. Vuonna 2000 siit\xc3\xa4 tuli Nordea.\n_START_SECTION_\nMeritaNordbankenin synty\n_START_PARAGRAPH_\nVuonna 1997 suomalainen Merita Pankki yhdistyi ruotsalaisen Nordbankenin kanssa, jolloin muodostui MeritaNordbanken. Fuusiosta syntynyt konserni oli Pohjoismaiden ja It\xc3\xa4meren alueen suurin pankkikonserni. Sill\xc3\xa4 oli syntyess\xc3\xa4\xc3\xa4n 6,5 miljoonaa henkil\xc3\xb6asiakasta eli noin puolet Suomen ja Ruotsin v\xc3\xa4est\xc3\xb6st\xc3\xa4. PK-yrityksi\xc3\xa4 oli asiakkaina 300 000 ja suuryrityksi\xc3\xa4 yli 400._NEWLINE_Pankkien yhteistoiminta ennen fuusiota oli ollut v\xc3\xa4h\xc3\xa4ist\xc3\xa4. Fuusio ei ollut kummankaan pankin kannalta v\xc3\xa4ltt\xc3\xa4m\xc3\xa4t\xc3\xb6n, mutta se n\xc3\xa4htiin houkuttelevaksi. Nordbankenin vahvuuksia olivat toiminta ruotsalaisten kotitalouksien rahalaitoksena ja pk-sektorilla sek\xc3\xa4 sijoitusrahastoissa. Meritan vahvuuksia olivat kansainv\xc3\xa4linen toiminta, suurasiakkaat, henkil\xc3\xb6- ja el\xc3\xa4kevakuutukset sek\xc3\xa4 elektroniset pankkipalvelut. Fuusioon houkutteli vahvuuksien ulottaminen Suomesta Ruotsiin ja Ruotsista Suomeen._NEWLINE_MeritaNordbanken aloitti toimintansa vuoden 1998 alusta. Konsernin emoyhti\xc3\xb6ksi tuli suomalainen MeritaNordbanken Oyj. Emoyhti\xc3\xb6n omistajat olivat p\xc3\xb6rssinoteeratut holdingyhti\xc3\xb6t Merita Oyj ja Nordbanken Holding AB (publ) omistusosuuksin 40\xc2\xa0% ja 60\xc2\xa0%. \xc3\x84\xc3\xa4nivalta jaettiin 50\xe2\x80\x9350\xc2\xa0%. Pankin Suomen toiminnot j\xc3\xa4iv\xc3\xa4t konsernin tyt\xc3\xa4ryhti\xc3\xb6\xc3\xb6n Merita Pankki Oyj:hin._NEWLINE_Pankkitoimintaa uusi konserni jatkoi entisill\xc3\xa4 nimill\xc3\xa4\xc3\xa4n. Suomessa pankki toimi nimell\xc3\xa4 Merita Pankki ja Ruotsissa nimell\xc3\xa4 Nordbanken. Nimien s\xc3\xa4ilytt\xc3\xa4mist\xc3\xa4 puolsivat imagosyyt ja vanhojen asiakkaiden pit\xc3\xa4minen uuden pankin asiakkaan muutoksesta huolimatta._NEWLINE_Fuusiosta syntyi kertaluonteisia yhdistymiskustannuksia, mutta synergiahy\xc3\xb6tyjen uskottiin ylitt\xc3\xa4v\xc3\xa4n ne. Suurin anti oli kummankin pankin vahvuusalueiden ulottaminen toisen pankin alueelle. Nordbankenista saatiin Merita Pankille vahvan v\xc3\xa4hitt\xc3\xa4ispankkitoiminnan asiakaskonseptit, rahasto-osaamista ja ruotsalainen asuntolainakonsepti. Merita Pankista saatiin Nordbankeniin ulkomaantoimintojen osaamista, toimiva yksityispankki-konsepti ja elektronisen pankkitoiminnan osaaminen. Fuusio vaikutti onnistuneelta jo ensimm\xc3\xa4isen\xc3\xa4 toimintavuonna. Toimintojen yhdist\xc3\xa4minen oli kuitenkin hankalaa, koska pankit jatkoivat itsen\xc3\xa4ist\xc3\xa4 toimintaansa molemmissa maissa.\n_START_SECTION_\nNordic Baltic Holding\n_START_PARAGRAPH_\nOmistusyhti\xc3\xb6t Merita Oyj ja Nordbanken Holding AB (publ) yhdistettiin Nordic Baltic Holdingiksi (NBH) alkuvuodesta 2000. Yhdist\xc3\xa4minen toteutettiin osakevaihdolla, jossa Meritan ja Nordbankenin osakkeet vaihdettiin NBH:n osakkeiksi. Tarkoitus oli saada yhti\xc3\xb6n rakenteesta yksinkertaisempi._NEWLINE_Konserniin yhdistettiin jo samana vuonna tanskalainen Unibank ja norjalainen Christiania Bank og Kreditkasse.\n_START_SECTION_\nNordea\n_START_PARAGRAPH_\nVuoden 2000 marraskuussa konserni otti k\xc3\xa4ytt\xc3\xb6\xc3\xb6n nimen Nordea. Uuden nimen k\xc3\xa4ytt\xc3\xb6\xc3\xb6notto eteni siten, ett\xc3\xa4 Nordea-nimi korvasi paikalliset br\xc3\xa4ndit Merita, Nordbanken, Unibank ja K-Bank joulukuussa 2001._NEWLINE_Suomen Merita Pankin liiketoiminta siirtyi monimutkaisessa yhti\xc3\xb6j\xc3\xa4rjestelyss\xc3\xa4 vuoden 2002 alusta yhti\xc3\xb6lle, jonka nimeksi tuli Nordea Pankki Suomi Oyj.'